НАРЕДБА

ЗА ОПРЕДЕЛЯНЕ НА УСЛОВИЯТА И РЕДА организираНЕ НА почасови, съботно-неделни и сезонни дейности като допълнителна услуга ПО ОТГЛЕЖДАНЕ НА ДЕЦА В ОБЩИНА ЕЛЕНА

 Чл.1. С настоящата наредба се определят условията и редът за организиране на допълнителни услуги по смисъла на чл. 68, ал. 1 от Закона за предучилищното и училищно образование и обстоятелствата, при които се провеждат.

 Чл.2. Допълнителните педагогически услуги /ДПУ/ са образователни услуги извън Държавните образователни стандарти /ДОС/.

Чл.3. (1) При заявено желание на родителите детската градина може да осигури условия на територията си за организиране на педагогически дейности, които не са дейност на детската градина, за покриване на ДОС.

(2) Дейностите по ал. 1 се извършват извън времето за провеждане на основните форми на педагогическо взаимодействие и се организират при спазване на действащото законодателство.

(3) Дейностите по ал. 1 се организират само за децата, които посещават детската градина.

Чл.4. Допълнителните услуги се провеждат във време извън задължителните педагогически педагогически ситуации по образователни направления, съгласно ДОС и следва да бъдат съобразени с възрастовите и индивидуални възможности и потребности на децата.

Чл.5. (1) ДПУ се осъществяват групово или индивидуално в зависимост от спецификата на провежданите дейности. Броят на децата при групови дейности се определят от директора на детската градина след съгласуване с педагогическия съвет в съответствие с държавния образователен стандарт за финансирането на институциите и с държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие.

(2) Видовете услуги и допълнителни могат да се организират:

1. Почасово
2. Сезонно
3. В почивните дни

 Чл.6. Дейностите се провеждат само в неучебно време :

1. Неучебното време без основни форми на педагогическо взаимодействие в периода от 1 юни до 14 септември
2. Времето извън учебните дни в периода от 15 септември до 31 май – събота и неделя
3. В дните от понеделник до петък по време на учебното време – във времето за самостоятелни дейности по избор на детето по смисъла на чл. 17, ал. 4 от НАРЕДБА № 5 от 03.06.2016 г. за предучилищното образование.

Чл. 7. Не се допуска допълнителните дейности и услуги да се провеждат във времето и за сметка на времето за почивка на децата.

Чл. 8. (1) Видовете дейности се определят от родителите, като техните желания се проучват веднъж преди началото на учебната година и веднъж преди началото на неучебното време /1 юни – 14 септември/ чрез анкети.

(2) Анкетните карти са разработват от директора според възможностите на детската градина и се приемат с решение на педагогическия съвет.

(3) След обработване на информацията педагогическият съвет взема окончателно решение за вида на дейностите и услугите, които ще се предоставят.

Чл. 9. Директорът на детската градина създава организация за допълнителните услуги като:

1. Приема заявления по образец на градината за ДПУ, регистрира ги във входящия дневник на градината и ги съхранява в отделен класьор.
2. Внася промени във вътрешните актове на детската градина, за създаване на конкретен регламент за време и място на провеждане.
3. Възлага дейностите на конкретен учител от детската градина.
4. Когато в персонала на учителите от детската градина няма лице с нужната правоспособност и квалификация, директорът възлага дейностите на външен лектор, който трябва да бъде с нужната правоспособност и квалификация и да отговаря на изискванията на чл. 215 от Закона за предучилищното и училищното образование.
5. Съгласува с финансиращия орган, обществения съвет към градината и РУО допълнителните услуги.

Чл. 10. (1) Педагогическият съвет със свое решение определя дали да се заплаща такса за услугите, а техният размер се определя с наредба на общинския съвет.

(2) Ако услугата се предоставя без такса, директорът възлага изпълнението на услугата на педагогически специалист от детската градина в рамките на служебните му задължения без допълнително възнаграждение.

(3) Когато услугата се предоставя срещу заплащане на определена такса, размерът на таксата се определя от общинския съвет, като не се допуска формиране на печалба.

(4) Ако детската градина е на делегиран бюджет, средствата за издръжка са за сметка на бюджета на градината и събраните такси постъпват в него.

(4) Ако детската градина не е на делегиран бюджет, таксите се покриват от средства, набирани и предоставяни от настоятелството, но само ако то е регистрирано по надлежния ред.

Чл. 11. Не се допуска провеждането на дейности, които:

1. Противоречат на общоприетите норми и актове на Република България или са с верска, религиозна и политическа насоченост.
2. Се провеждат от преподаватели без необходимото образование и квалификация, съобразно изискванията за заемане на учителска длъжност.
3. Не са съгласувани от финансиращия орган, обществения съвет към градината и РУО.

 ПРЕХОДНИ И ЗАКЛЮЧИТЕЛНИ РАЗПОРЕДБИ

 § 1. Наредбата се издава на основание чл.68, ал. 1 от Закона за предучилищното и училищното образование.

§ 2. Директорите на общинските детски градини

1. Привеждат вътрешните актове на детската градина в съответствие с настоящата наредба до 15 септември 2016 г.
2. Внасят мотивирано предложение до Общински съвет – Елена за определяне на такси и цени на услугите, които ще се предоставят, като включат в предложението всички разходи, които са необходими за провеждане на дейностите..
3. Не допускат провеждане на дейности извън ДОС за сметка на бюджета на градината, ако тя не е на делегиран бюджет.

§ 3. Копие от наредбата да бъде поставено на видно място в детските градини с цел запознаване на всички заинтересовани лица и осигуряване публичност на дейността на детската градина.